ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-2188/96 υποβολή: Susan Waddington (PSE) προς την Επιτροπή (2 Αυγούστου 1996)

Θέμα: Επέκταση γηπέδου γκολφ στο Buckroney Marsh, κοντά στο Brittas Bay της κομητείας Wicklow στην Ιρλανδία

Πριν από δυόμιση χρόνια περίπου υποβλήθηκε στην Επιτροπή καταγγελία σχετικά με περιβαλλοντική ζημία σε σύστημα αμμολόφων στο Buckroney Marsh, κοντά στο Brittas Bay της κομητείας Wicklow στην Ιρλανδία.

Στον εν λόγω χώρο πραγματοποιήθηκε επέκταση του γηπέδου γκολφ. Το γήπεδο γκολφ έλαβε επίσης 337.000 ιρλανδικές λίρες από χρηματοδότηση του ΕΤΠΑ.

Η Επιτροπή έχει λάβει κάποιες επίσημες επιστολές που σχετίζονται με την εν λόγω επέκταση; Εάν ναι, μπορεί να παράσχει λεπτομέρειες;

Η Υπηρεσία Πάρκων και Φυσικού Περιβάλλοντος της Ιρλανδίας έχει ενημερώσει την Επιτροπή σχετικά με κάποια ζημία στους φυσικούς βιότοπους στη γύρω περιοχή; Εάν ναι, μπορεί η Επιτροπή να παράσχει λεπτομέρειες;

Απάντηση της κας Bjerregaard εξ ονόματος της Επιτροπής (16 Σεπτεμβρίου 1996)

Το 1994, οι ιρλανδικές αρχές πληροφόρησαν γραπτώς την Επιτροπή ότι η Υπηρεσία Εθνικών Πάρκων και Άγριας Πανίδας και Χλωρίδας κατέληξε σε συμφωνία με την επιχείρηση ενός συγχρηματοδοτούμενου από την Κοινότητα γηπέδου γκολφ στο Buckroney του County Wicklow, έτσι ώστε να μην θιγούν οι αμμόλοφοι νοτίως του ρέματος του Buckroney. Δήλωσαν περαιτέρω ότι σε έγγραφο της 19ης Δεκεμβρίου 1992 σχετικό με την κοινοτική συγχρηματοδότηση, υπάρχει ειδικός όρος για την αποτελεσματική προστασία της περιοχής νοτίως του ρέματος καθώς και οιωνδήποτε άλλων εκτάσεων νοτίως του ρέματος τις οποίες ενδέχεται να αγοράσει η επιχείρηση. Βάσει των ανωτέρω, οιαδήποτε χρήση των εν λόγω εδαφών απαιτεί την προηγούμενη έγκριση του Bord Failte και της Υπηρεσίας Εθνικών Πάρκων και Άγριας Πανίδας και Χλωρίδας.

Η ιρλανδική Υπηρεσία Εθνικών Πάρκων και Άγριας Πανίδας και Χλωρίδας δεν έχει έκτοτε ενημερώσει την Επιτροπή για τυχόν φθορά των φυσικών ενδιαιτημάτων στην γύρω από το γήπεδο του γκολφ περιοχή. Η Επιτροπή έχει απευθυνθεί στις ιρλανδικές αρχές για το θέμα αυτό.
ΓΡΑΠΤΗ ΕΡΩΤΗΣΗ E-2118/96 υποβολή: Josι Valverde Lσpez (PPE) προς την Επιτροπή (26 Iουλίου 1996)

Θέμα: Καθορισμός ευθυνών στον τομέα της ελεύθερης κυκλοφορίας αγαθών, όσον αφορά την εμπορία ζωικών αλεύρων από υπολείμματα βοοειδών που έχουν μολυνθεί από ΣΕΒ

Η ελεύθερη κυκλοφορία των αγαθών στην ενιαία εσωτερική αγορά προϋποθέτει ένα σύνολο εγγυήσεων υπέρ του καταναλωτή. Η εύρυθμη λειτουργία της αγοράς αυτής απαιτεί την τήρηση των τεχνικών προδιαγραφών στην παρασκευή των προϊόντων καθώς και να καθίσταται υπόλογος ο παρασκευαστής ή βιομήχανος για τα ελαττωματικά προϊόντα, πράγμα που συνεπάγεται αστικές και ποινικές ευθύνες.

Για να διευκολυνθεί η πρόσβαση των καταναλωτών στη δικαιοσύνη θα έπρεπε, συνεπώς, η Επιτροπή να συνδράμει τις οργανώσεις των καταναλωτών και τις ενώσεις των κτηνοτρόφων για τις συνέπειες που υπέστησαν από ζωικά άλευρα μολυσμένα από τη μεταδοτική νόσο της σπογγοειδούς εγκεφαλοπάθειας των βοοειδών.

Τί μπορεί να πράξει η Επιτροπή επί του προκειμένου; Θα μπορούσε, ίσως, να εκδόσει ένα ενημερωτικό οδηγό για το πώς θα πρέπει να ενεργούν οι ενδιαφερόμενοι οσάκις εγείρουν απαιτήσεις αποζημίωσης;

Απάντηση της κας Bonino εκ μέρους της Επιτροπής (11 Σεπτεμβρίου 1996)

Η Κοινότητα δεν έχει ακόμη θεσπίσει δικαίωμα των οργανώσεων καταναλωτών να ενεργούν σε περίπτωση σαν εκείνη που περιγράφεται στην ερώτηση. Ένα σχέδιο οδηγίας ((ΕΕ αριθ. C 107, 13.4.1996. )) και ένα σχετικό πρόγραμμα δράσης σχετικά με την πρόσβαση στη δικαιοσύνη, το οποίο τη στιγμή αυτή βρίσκεται ενώπιον του Κοινοβουλίου επιδιώκει τη θέσπιση ορισμένων τέτοιων δικαιωμάτων.

Οι μεμονωμένοι καταναλωτές μπορούν εν τούτοις να ερευνήσουν κατά πόσον υφίσταται, ίσως, κάποια αστική ευθύνη σύμφωνα με τους όρους της οδηγίας του Συμβουλίου 85/374/ΕΟΚ της 25 Ιουλίου 1985 ως προς την προσέγγιση των νομοθεσιών, κανονισμών και διοικητικών διατάξεων των κρατών μελών αναφορικά με την αστική ευθύνη για ελαττωματικά προϊόντα ((ΕΕ αριθ. L 210, 7.8.1985. )).
ΓΡΑΠΤΗ ΕΡΩΤΗΣΗ E-2090/96 υποβολή: Iρigo Mιndez de Vigo (PPE) προς την Επιτροπή (26 Iουλίου 1996)

Θέμα: Ευρωπαϊκοί κανόνες τεχνικής εναρμόνισης

Πραγματοποιήθηκε πρόσφατα στο Ευρωπαϊκό Κοινοβούλιο δημόσια ακρόαση σχετικά με την εναρμόνιση των τεχνικών κανόνων, η οποία είναι απαραίτητη για την διασφάλιση της ελεύθερης διακίνησης εμπορευμάτων στο εσωτερικό της ΕΕ.

Ο εκπρόσωπος των Μικρών και Μεσαίων Επιχειρήσεωνυπογράμμισε ότι η ύπαρξη τριών διαφορετικών οργανισμών τυποποίησης (CEN, CENELEC, ETSI), των οποίων αντικείμενο είναι η καθιέρωση ευρωπαϊκών κανόνων στο πεδίο αυτό, δυσχεραίνει το έργο των μικρών επιχειρήσεων, που αντιμετωπίζουν προβλήματα χρόνου, χρηματοδότησης και γλώσσας.

Σχεδιάζει η Επιτροπή την ανάληψη κάποιας πρωτοβουλίας με στόχο να διευκολύνει την εφαρμογή των ευρωπαϊκών κανόνων τυποποίησης εκ μέρους των ΜΜΕ;

Απάντηση του κ. Bangemann εξ ονόματος της Επιτροπής (7 Οκτωβρίου 1996)

Τα πρότυπα, εκ της φύσεώς τους, δημιουργήθηκαν από εκείνους και για εκείνους που δραστηριοποιούνται στην αγορά. Αποτελούν μέσο διευκόλυνσης των εμπορικών συναλλαγών μεταξύ επιχειρήσεων, συμπεριλαμβανομένων και των μικρών και μεσαίων επιχειρήσεων (ΜΜΕ). Προσφέρονται για χρήση κατά βούληση.

Εκεί όπου υπάρχει ευρωπαϊκή τεχνική εναρμόνιση, ειδικά στο πλαίσιο των οδηγιών που εγκρίθηκαν βάσει της «νέας προσέγγισης», οι επιχειρήσεις που διαθέτουν τα προϊόντα τους στην αγορά υποχρεούνται να ακολουθήσουν τις βασικές απαιτήσεις των οδηγιών. Μολαταύτα, τα ευρωπαϊκά πρότυπα διευκολύνουν τη συμμόρφωση με τις προαναφερθείσες απαιτήσεις παρέχοντας αναγνωρισμένες και σαφείς προδιαγραφές, οι οποίες προσφέρουν στο προϊόν το τεκμήριο της συμμόρφωσης με τις βασικές απαιτήσεις της οδηγίας. Σε αρκετές περιπτώσεις διευκολύνουν τις διαδικασίες εκτίμησης της συμμόρφωσης. Αυτό είναι κάτι που βοηθάει τις ΜΜΕ παρέχοντάς τες προδιαγραφές τις οποίες μπορούν να ακολουθήσουν αξιόπιστα.

Η συμμετοχή των μικρών και μεσαίων επιχειρήσεων στη διαδικασία τυποποίησης υποστηρίζεται από την Επιτροπή με την οικονομική ενίσχυση που παρέχει στο Normapme, το οποίο αντιπροσωπεύει ομοσπονδίες ΜΜΕ, με σκοπό να ενισχυθεί ο ρόλος τους στην προσπάθεια ευρωπαϊκής τυποποίησης. Οι ευρωπαϊκοί οργανισμοί τυποποίησης αναπτύσσουν επί του παρόντος στενές σχέσεις με το Normapme.

Τέλος, η Επιτροπή άρχισε την εφαρμογή προγράμματος, το οποίο θα αυξήσει την εξοικείωση και τη γνωριμία των εμπορικών κύκλων με τα ευρωπαϊκά πρότυπα, σε στενή συνεργασία τόσο με το Normapme όσο και με τους ευρωπαϊκούς οργανισμούς τυποποίησης.
ΓΡΑΠΤΗ ΕΡΩΤΗΣΗ E-2518/96 υποβολή: Graham Watson (ELDR) προς την Επιτροπή (25 Σεπτεμβρίου 1996)

Θέμα: Το ντάμπινγκ φθηνών υποδημάτων στην ευρωπαϊκή αγορά

Μπορεί η Επιτροπή, σε συνέχεια των ερευνών που διεξήχθησαν, να επιβεβαιώσει ότι θα αναλάβει τη δυναμικότερη δράση για την πάταξη των κατασκευαστών υποδημάτων που εφαρμόζουν την πρακτική του ντάμπινγκ φθηνών εξαγωγών στην ευρωπαϊκή αγορά;

Απάντηση του Sir Leon Brittan εξ ονόματος της Επιτροπής (15 Οκτωβρίου 1996)

Η Επιτροπή ασχολείται τώρα με δύο διαδικασίες σχετικά με υποδήματα. Η μία αφορά υποδήματα με άνω τμήματα από δέρμα και πλαστικό, καταγωγής Λαϊκής Δημοκρατίας της Κίνας, Ινδονησίας και Ταϋλάνδης, ενώ η άλλη αφορά υποδήματα με υφασμάτινα άνω τμήματα, καταγωγής Λαϊκής Δημοκρατίας της Κίνας και Ινδονησίας.

Αν και δεν έχει ληφθεί καμμία απόφαση, η Επιτροπή μπορεί να βεβαιώσει όσον αφορά τις δύο αυτές διαδικασίες, ότι αν βρεθεί περίπτωση επιζήμιας πρακτικής ντάμπινγκ και, εφόσον το απαιτεί το συμφέρον της Κοινότητας, θα τεθούν σε εφαρμογή επανορθωτικά μέτρα που προβλέπονται στην κοινοτική νομοθεσία για τη διαδικασία αντιντάμπινγκ.
ΓΡΑΠΤΗ ΕΡΩΤΗΣΗ E-2102/96 υποβολή: Jan Mulder (ELDR) προς την Επιτροπή (26 Iουλίου 1996)

Θέμα: Κανόνες ποσοστώσεων για τους παραγωγούς γάλακτος

Οι σημερινοί κανόνες ποσοστώσεων για το γάλα ισχύουν για ένα χρόνο, δηλαδή για την περίοδο από την 1η Απριλίου κάθε χρόνου μέχρι την 31η Μαρτίου του επόμενου χρόνου.

Το leasing, δηλαδή η προσωρινή μεταφορά των ποσοστώσεων του γάλακτος μεταξύ των παραγωγών, είναι μόνο δυνατό για μια περίοδο εννέα μηνών, δηλαδή από την 1η Απριλίου κάθε χρόνου μέχρι τις 31 Δεκεμβρίου του ίδιου χρόνου.

Οι παραγωγοί γαλακτοκομικών προϊόντων ζητούν όλο και περισσότερο μεγαλύτερη ευελιξία ώστε να εξισωθεί η περίοδος leasing με την περίοδο για την ποσόστωση του γάλακτος.

1. Διατίθεται η Επιτροπή να έχει θετική ανταπόκριση σ' αυτήν την πρόταση;

2. Μπορεί η Επιτροπή να τεκμηριώσει την απάντησή της;

Απάντηση του κ. Fischler εξ ονόματος της Επιτροπής (11 Σεπτεμβρίου 1996)

Κατά την αναθεώρηση του καθεστώτος των γαλακτοκομικών ποσοστώσεων το 1992, οι προσωρινές παραχωρήσεις των γαλακτοκομικών ποσοστώσεων για δωδεκάμηνο έχουν επιτραπεί μέχρι τις 31 Δεκεμβρίου, δηλαδή τρεις μήνες πριν από το τέλος του έτους όσον αφορά τις ποσοστώσεις. Εντούτοις, έχει επίσης επιτραπεί στα κράτη μέλη να αποφασίσουν να μην υλοποιήσουν τις προσωρινές παραχωρήσεις ως συνέπεια της ανάγκης να διευκολύνουν τις εξελίξεις και τις διαρθρωτικές προσαρμογές, ή λόγω επιτακτικών διοικητικών αναγκών.

Οι προσωρινές παραχωρήσεις είναι ένα μέσο για να καταστεί αποδοτική η χρησιμοποίηση της ποσόστωσης, είτε σε εθνικό, είτε σε ατομικό επίπεδο. Εντούτοις, η Επιτροπή πιστεύει ότι μία υπερβολικά διευρυμένη εφαρμογή αυτής της γενικής αρχής ενδέχεται να προσκρούσει σε διαρθρωτικές μεταβολές σε περίπτωση που η πλειονότητα των παραγωγών οι οποίοι δεν έχουν εξαντλήσει την ποσόστωσή τους θα προτιμούσαν να εξασφαλίσουν κάποιο εισόδημα παραχωρώντας προσωρινά - αντί να την πουλήσουν - γη με ποσόστωση σε άλλες εκμεταλλεύσεις που θα επιζητούσαν διαρθρωτική βελτίωση.

Επιπλέον, η έγκριση προσωρινών παραχωρήσεων μέχρι τις 31 Μαρτίου, θα περιέπλεκε τις διοικητικές ενέργειες, θέτοντας σε κίνδυνο την ορθή διαχείριση του καθεστώτος, και ιδίως όσον αφορά τη γνωστοποίηση εκ μέρους του αγοραστή, πριν από τις 15 Μαΐου εκάστου έτους, των στοιχείων σχετικά με τους μεμονωμένους παραγωγούς.

Συμπεραίνοντας, η Επιτροπή πιστεύει ότι η τροποποίηση της προθεσμίας η οποία έχει οριστεί για τις προσωρινές παραχωρήσεις, δεν θα ήταν ευνοϊκή για τη διαχείριση του καθεστώτος των ποσοστώσεων.
ΓΡΑΠΤΗ ΕΡΩΤΗΣΗ E-2159/96 υποβολή: Miguel Arias Caρete (PPE) προς την Επιτροπή (2 Αυγούστου 1996)

Θέμα: Έλεγχος των αποσύρσεων ροδακίνων και νεκταρινιών στην Ελλάδα

Το Ελεγκτικό Συνέδριο αναφέρει, στην ετήσια έκθεσή του σχετικά με το οικονομικό έτος 1994, ότι παρατήρησε, στη διάρκεια των ελέγχων των επιχειρήσεων απόσυρσης οπωροκηπευτικών στην Ελλάδα, την συστηματική πραγματοποίηση υπερβολικών αντισταθμιστικών πληρωμών για τα ροδάκινα και τα νεκταρίνια, των οποίων το ύψος έφθανε τα 30 εκατ. Ecu, τόσο το 1993, όσο και το 1994. Η υπέρβαση οφειλόταν στη λανθασμένη εφαρμογή, εκ μέρους των ελληνικών αρχών, ενός συντελεστή 0.90, ο οποίος αντιστοιχεί στην εμπορική παρουσίαση των προϊόντων, μετά την ταξινόμηση και τη συσκευασία, ενώ ο σωστός συντελεστής, σύμφωνα με το Ελεγκτικό Συνέδριο, ήταν 0.65, εφόσον τα κιβώτια που χρησιμοποιήθηκαν για την απόσυρση ήταν τα ίδια που είχαν χρησιμοποιηθεί και για τη συγκομιδή, και όχι η τελική συσκευασία με προορισμό την αγορά.

Με δεδομένη την απάντηση της Επιτροπής προς το Ελεγκτικό Συνέδριο, σύμφωνα με την οποία οι ελεγκτές της θα προέβαιναν σε λεπτομερειακή εξακρίβωση των γεγονότων, ποιά ήταν τα αποτελέσματα των ελέγχων αυτών, ποιά μέτρα έλαβε η Επιτροπή για τη διόρθωση της κατάστασης και ποιές οι δημοσιονομικές συνέπειες στην εκκαθάριση των λογαριασμών;

Aπάντηση του κ. Fischler εξ ονόματος της Επιτροπής (11 Σεπτεμβρίου 1996)

H Eπιτροπή έχει διενεργήσει έναν ορισμένο αριθμό ελέγχων σε οργανώσεις παραγωγών στον τομέα των οπωροκηπευτικών στην Ελλάδα. Στους ελέγχους αυτούς έχουν συμπεριληφθεί οι διαδικασίες απόσυρσης προϊόντων από την αγορά.

Οι εν λόγω έλεγχοι κατέδειξαν διάφορες ανεπάρκειες, ιδίως σχετικά με τις διαδικασίες για την αναγνώριση και την επίβλεψη των οργανώσεων παραγωγών του προαναφερομένου τομέα. Όσον αφορά τα ροδάκινα και τα νεκταρίνια, οι σχετικές δημοσιονομικές επιπτώσεις πρόκειται να διαφανούν στο πλαίσιο της εκκαθάρισης των λογαριασμών για το δημοσιονομικό έτος 1994.

Όσον αφορά το συγκεκριμένο ζήτημα στο οποίο αναφέρεται το Αξιότιμο Μέλος του Κοινοβουλίου, η Επιτροπή έχει ζητήσει από τις ελληνικές αρχές να παράσχουν λεπτομερή πληροφόρηση σχετικά με τη συνέχεια που δόθηκε και τα σχετικά μέτρα που έχουν ληφθεί εκ μέρους τους σε απάντηση των παρατηρήσεων του Ελεγκτικού Συνεδρίου. Επιπλέον, με τον κανονισμό (ΕΚ) αριθ. 872/95 ((ΕΕ αριθ. L 89, 21.4.1995. )), η Επιτροπή έχει εν τω μεταξύ καταργήσει τον συντελεστή 0,90 για να διορθώσει αυτή την κατάσταση.
ΓΡΑΠΤΗ ΕΡΩΤΗΣΗ P-2289/96 υποβολή: Peter Truscott (PSE) προς την Επιτροπή (30 Iουλίου 1996)

Θέμα: Έρευνα για την ινσουλίνη και χρηματοδότηση στο πλαίσιο του ΒΙΟΜΕD

Μπορεί η Επιτροπή να δώσει λεπτομερή στοιχεία για την έρευνα στον τομέα της χρήσης ανθρώπινης ινσουλίνης αντί της ζωικής στην αγωγή που χορηγείται σε διαβητικούς εξαρτώμενους από την ινσουλίνη; Συμφωνεί η Επιτροπή ότι ο τομέας αυτός πρέπει να λάβει προτεραιότητα για την έρευνα στο μέλλον, ενδεχομένως χρησιμοποιώντας τη χρηματοδότηση στο πλαίσιο του ΒΙΟΜΕD;

Απάντηση της Κας Cresson εξ ονόματος της Επιτροπής (24 Σεπτεμβρίου 1996)

Η Επιτροπή συμφωνεί ότι ο σακχαρώδης διαβήτης πράγματι έχει προτεραιότητα για χρηματοδότηση, μεταξύ άλλων στους κόλπους του ερευνητικού της προγράμματος βιοϊατρικής και υγείας. Στο τρέχον πρόγραμμα Biomed-2 δίνεται ήδη στήριξη, εντός της επιστημονικής του περιοχής 4.4, σε εννέα ερευνητικά έργα που αφορούν διάφορες πτυχές της έρευνας για το διαβήτη (λεπτομέρειες διαβιβάζονται απ'ευθείας στο Αξιότιμο Μέλος και στη Γενική Γραμματεία του Κοινοβουλίου).

Κανένα από τα ανωτέρω ερευνητικά έργα δεν ασχολείται ειδικώς με το θέμα της θεραπείας με ινσουλίνη ανθρώπινης ή ζωικής προέλευσης, δίνεται όμως και άλλη ευκαιρία υποβολής αιτήσεων για χρηματοδότηση στο πεδίο αυτό, με την τρίτη προκήρυξη του προγράμματος Biomed-2, με προθεσμία στις 17 Δεκεμβρίου 1996. Αναλυτικές πληροφορίες υπάρχουν στο επιστημονικό πρόγραμμα εργασίας για το Biomed-2, το οποίο διατίθεται σε κάθε ενδιαφερόμενο υποψήφιο.
ΓΡΑΠΤΗ ΕΡΩΤΗΣΗ E-2046/96 υποβολή: Martina Gredler (ELDR) προς την Επιτροπή (19 Iουλίου 1996)

Θέμα: Θέση της Επιτροπής όσον αφορά το άρθρο 100Α 4

Κατά την τελευταία διεύρυνση της ΕΕ, οι αυστηρότερες προδιαγραφές των νεοεισελθόντων κρατών σε ορισμένους τομείς προστασίας του περιβάλλοντος έγιναν δεκτές έως την αναθεώρησή τους το 1998.

Θα μπορούσε η Επιτροπή να αναφέρει, κατά πόσο η ενδεχόμενη εμμονή στις αυστηρότερες αυτές προδιαγραφές και μετα το 1998, στους τομείς που καθορίσθηκαν το 1994, θα γινει σύμφωνα με το άρθρο 100Α 4 αποδεκτή από αυτήν, ή μήπως θα το ερμήνευε ως ηθελημένη διάκριση;

Θα ήταν κάτι τέτοιο επιτρεπτό, παρόλο που οι εν λόγω προδιαγραφές υπήρχαν ήδη πριν την ένταξη;

Χρειάζεται μήπως να υπάρξει μια αποσαφήνιση του άρθρου 100Α 4 στο πλαίσιο της αναθεώρησης της Συνθήκης του Μάαστριχτ;

Απάντηση του κ. Bangemann εξ ονόματος της Επιτροπής (1η Οκτωβρίου 1996)

Ορισμένες διατάξεις και παραρτήματα της συνθήκης περί προσχωρήσεως προβλέπουν παρεκκλίσεις όσον αφορά την εφαρμογή σειράς κοινοτικών περιβαλλοντικών απαιτήσεων, μέχρι τα τέλη του 1998. Κατά την περίοδο αυτή, η Επιτροπή καλείται να προβεί σε επανεξέταση των κοινοτικών απαιτήσεων. Η εν λόγω επανεξέταση διενεργείται ήδη, και το αποτέλεσμά της δεν πρέπει να προκαταληφθεί.

Η Επιτροπή, στην γνώμη που εξέφερε προς την Διακυβερνητική Συνδιάσκεψη, δεν πρότεινε την αναθεώρηση του άρθρου 100A παράγραφος 4 της συνθήκης ΕΚ.
ΓΡΑΠΤΗ ΕΡΩΤΗΣΗ P-2506/96 υποβολή: Frode Kristoffersen (PPE) προς την Επιτροπή (23 Σεπτεμβρίου 1996)

Θέμα: Διάλογοι μεταξύ της Επιτροπής και των εθνικών κοινοβουλίων

Στην απάντησή της στην υπ' αριθ. Η-0542/96 ((Συζητήσεις του Ευρωπαϊκού Κοινοβουλίου, αριθ. 4-487 (Ιούλιος 1996) ))ερώτηση σχετικά με την ενημέρωση των εθνικών κοινοβουλίων, η Επιτροπή ανέφερε ότι θεωρεί τις μόνιμες αντιπροσωπείες των χωρών μελών της Ευρωπαϊκής Ένωσης ως «το φυσικό δίαυλο» για να διαβιβάσει έγγραφα στις εθνικές αρχές των κρατών μελών. Σε έγγραφο εργασίας της Επιτροπής Θεσμικών Θεμάτων της 25ης Ιουλίου (ΡΕ 218.746) προτείνεται όμως να τροποποιηθεί η πρακτική αυτή, προκειμένου να διαβιβάζονται αμέσως οι προτάσεις οι σχετικές με διάφορες πρωτοβουλίες της Ευρωπαϊκής Ένωσης στα εθνικά κοινοβούλια (κατά προτίμηση μέσω ηλεκτρονικής οδού), ούτως ώστε αυτά να ενημερώνονται ταυτόχρονα για το Ευρωπαϊκό Κοινοβούλιο. Στο έγγραφο εργασίας προτείνεται επίσης να καθιερωθεί μια πρακτική κατά την οποία τα μέλη της Επιτροπής θα διοργανώνουν συστηματικότερα συνεδριάσεις στο πλαίσιο των εθνικών κοινοβουλίων (ή θα τους υποβάλλουν νέες, σημαντικές για αυτά προτάσεις της Επιτροπής).

Μπορεί η Επιτροπή, σε συνέχεια της απάντησής της της 16ης Ιουλίου 1996, να ανακοινώσει εάν θεωρεί το διάλογο με τα εθνικά κοινοβούλια ως σημαντικό μέσο στις προσπάθειες να αυξηθεί το ενδιαφέρον του κοινού για τη συνεργασία στην Ευρωπαϊκή Ένωση; Εάν ναι, προτίθεται η Επιτροπή να ενισχύσει τις επαφές με τα εθνικά κοινοβούλια, εφαρμόζοντας π.χ. τις συστάσεις που περιλαμβάνονται στο έγγραφο εργασίας της Επιτροπής Θεσμικών Θεμάτων του Ευρωπαϊκού Κοινοβουλίου;

Απάντηση του κ. Oreja εξ ονόματος της Επιτροπής (24 Οκτωβρίου 1996)

Η Επιτροπή μπορεί απλά να επιβεβαιώσει ότι θεωρεί προς το παρόν τις μόνιμες αντιπροσωπείες των κρατών μελών στις Βρυξέλλες ως τον αρχικό φυσικό δίαυλο για να διαβιβάσει έγγραφα στις εθνικές αρχές. Η Επιτροπή έχει δεχθεί αιτήσεις εκ μέρους των εθνικών κοινοβουλίων προκειμένου να διαβιβάζονται οι νομοθετικές προτάσεις αμέσως μετά την υποβολή τους στο Συμβούλιο και στο Ευρωπαϊκό Κοινοβούλιο. Η πλέον πρόσφατη αίτηση προέρχεται από το Κοινοβούλιο της Δανίας, το οποίο ζήτησε από την Επιτροπή τη διαβίβαση αυτών των εγγράφων μέσω της ηλεκτρονικής οδού. Αυτό είναι βεβαίως εφικτό από τεχνική άποψη αλλά δεδομένου ότι τίθεται θέμα σχέσεων μεταξύ εθνικών κυβερνήσεων και εθνικών κοινοβουλίων, η Επιτροπή έθεσε το ερώτημα στο Συμβούλιο και αναμένει την αντίδρασή του.

Μέλη της Επιτροπής και ανώτεροι υπάλληλοι συμμετέχουν από καιρού εις καιρό στις συνεδριάσεις εθνικών κοινοβουλίων κατόπιν προσκλήσεως προκειμένου να αναλύσουν προτάσεις. Πάντως, η Επιτροπή επιθυμεί να τονίσει ότι η πρωτογενής «συνταγματική» ευθύνη της είναι προς το Ευρωπαϊκό Κοινοβούλιο.
ΓΡΑΠΤΗ ΕΡΩΤΗΣΗ E-2330/96 υποβολή: Marie-Paule Kestelijn-Sierens (ELDR) προς την Επιτροπή (27 Αυγούστου 1996)

Θέμα: Ενίσχυση για την Σπογγώδη Εγκεφαλοπάθεια των Βοοειδών(ΣΕΒ)

Στο 'τέλος του έτους η Επιτροπή θα έχει χορηγήσει 1500 εκατ. Ecu για την αντιμετώπιση της κρίσης ΣΕΒ 7 από αυτά τα 850 εκατ. Ecu αποτελούν απευθείας ενίσχυση στην παραγωγη βοείου κρέατος.

1. Μπορεί να αναφέρει η Επιτροπή τι ποσό θα έχει χορηγηθεί στο Βέλγιο;

2. Μπορεί να αποφανθεί η Επιτροπή σχετικά με την κατανομή της κοινοτικής ενίσχυσης μεταξύ παραγωγών βοείου κρέατος και κρέατος μόσχου; Ή μήπως πρόκειται για απόφαση που έλαβαν μεμονωμένως οι κυβερνήσεις των κρατών μελών της Ευρωπαϊκής Ένωσης;

Απάντηση του κ. Fischler εξ ονόματος της Επιτροπής (27 Σεπτέμβρίου 1996)

Από τα 850 εκατ. ECU που χορηγήθηκε από την Κοινότητα ((Kανονισμός (ΕΚ) αριθ. 1357/96 του Συμβουλίου της 8ης Ιουλίου 1996 που προβλέπει συμπληρωματικές πληρωμές για το 1996 για πριμοδοτήσεις που αναφέρονται στον κανονισμό (ΕΟΚ) αριθ. 805/68 για κοινή οργάνωση αγοράς στον τομέα βοείου κρέατος και για την τροποποίηση του εν λόγω κανονισμού. )) στους παραγωγούς βοοειδών για την αποζημίωση των συνεπειών της κρίσης της σπογγώδους εγκεφαλοπάθειας των βοοειδών, ένα ποσό 30 εκατ. περίπου ECU χορηγήθηκε στο Βέλγιο για πληρωμές τους σχετικούς παραγωγούς.

Η κατανομή των ποσών αυτών έγινε από τις βελγικές αρχές σύμφωνα με δύο πρότυπα κατανομής που καθορίστηκαν στον προαναφερθέντα κανονισμό. Για πρόσθετα στοιχεία σχετικά με την εν λόγω κατανομή, το Αξιότιμο Μέλος του Κοινοβουλίου παρακαλείται να αναφερθεί στην απάντηση που έδωσε η Επιτροπή στη γραπτή ερώτηση 1509/96 του κ. Musumeci ((ΕΕ αριθ. C 305, 15.10.1996 )).
ΓΡΑΠΤΗ ΕΡΩΤΗΣΗ E-2579/96 υποβολή: Amedeo Amadeo (NI) προς την Επιτροπή (11 Οκτωβρίου 1996)

Θέμα: Παρακολούθηση της δημόσιας υγείας

Γενικός στόχος του πενταετούς προγράμματος δράσης για την παρακολούθηση της δημόσιας υγείας είναι η δημιουργία συστήματος υψηλής ποιότητας προσανατολισμού στην εφαρμογή μιας προγραμματισμένης πολιτικής στον τομέα της υγείας. Το σύστημα αναμένεται να παρέχει στα κράτη μέλη δείκτες και στοιχεία για την υποβοήθηση των εθνικών υγειονομικών πολιτικών και να διευκολύνει τον προγραμματισμό, τον έλεγχο και την αξιολόγηση των κοινοτικών προγραμμάτων και δράσεων, σύμφωνα με την αρχή της επικουρικότητας.

Για την υλοποίηση του προγράμματος αυτού δεν είναι απαραίτητη η συνεργασία μεταξύ της Ευρωπαϊκής Επιτροπής και του ΠΟΥ (Παγκόσμια Οργάνωση Υγείας), του ΟΟΣΑ (Οργάνωση για την Οικονομική Συνεργασία και Ανάπτυξη), του Ευρωπαϊκού Παρατηρητηρίου Ναρκωτικών, εκτός από τη συνεργασία με άλλους ευρωπαϊκούς οργανισμούς, όπως η Ευρωπαϊκή Υπηρεσία Περιβάλλοντος; Δεν θα ήταν επίσης σκόπιμο να συγκεντρωθούν συγκρίσιμα στοιχεία και από άλλες χώρες εκτός της ΕΕ;

Απάντηση του κ. Flynn εκ μέρους της Επιτροπής (7 Νοεμβρίου 1996)

Η Επιτροπή συμμερίζεται την άποψη του αξιότιμου μέλους του Κοινοβουλίου, ότι δηλαδή είναι σημαντικό να αναπτυχθεί μια συνεργασία μεταξύ της Κοινότητας, της Παγκόσμιας Οργάνωσης Υγείας (ΠΟΥ), του ΟΟΣΑ και άλλων σχετικών οργανισμών, όπως το Ευρωπαϊκό Παρατηρητήριο Ναρκωτικών και η Ευρωπαϊκή Υπηρεσία Περιβάλλοντος. Η Επιτροπή, στην πρότασή της σχετικά με την έγκριση ενός προγράμματος παρακολούθησης της υγείας ((COM(95)449 τελ., τροποποιημένη πρόταση COM(96)222 τελ. )), έχει συμπεριλάβει σχετικές διατάξεις.

Η Επιτροπή θα ήθελε να επισημάνει ότι, σε αυτόν τον τομέα, υπάρχει ήδη συνεργασία με τους προαναφερθέντες διεθνείς οργανισμούς, όπως επίσης και με μια σειρά τρίτων κρατών, αυτή δε η συνεργασία θα προωθηθεί περαιτέρω στα πλαίσια του προτεινόμενου προγράμματος.
ΓΡΑΠΤΗ ΕΡΩΤΗΣΗ P-1465/96 υποβολή: Abdelkader Mohamed Ali (GUE/NGL) προς το (31 Μαΐου 1996)

Θέμα: Δημιουργία παρατηρητηρίου των φαινομένων ρατσισμού και ξενοφοβίας

Στις 4 Μαΐου 1996 δύο skin heads πυροβόλησαν και σκότωσαν στο Sens της Γαλλίας τον Mohammed Khouas. Ενέργειες όπως αυτή, που συνιστούν τυπικό παράδειγμα απρόκλητης ρατσιστικής βίας, είναι δυστυχώς όλο και συχνότερες στην Ευρωπαϊκή Ένωση.

Το Ευρωπαϊκό Κοινοβούλιο κλήθηκε προσφάτως να γνωμοδοτήσει σχετικά με την πρόταση απόφασης του Συμβουλίου για την ανακήρυξη του 1997 ως «Ευρωπαϊκό Έτος κατά του ρατσισμού» και απεφάνθη υπέρ της πρωτοβουλίας αυτής στο σύνολό της και, ιδιαίτερα, υπέρ της δημιουργίας ευρωπαϊκού παρατηρητηρίου των φαινομένων ρατσισμού και ξενοφοβίας, πεπεισμένο ότι η λειτουργία ενός τέτοιου παρατηρητηρίου θα συμβάλει στην αποτελεσματικότερη καταπολέμηση αυτής της πληγής που απειλεί την ειρηνική συμβίωση στους κόλπους της ευρωπαϊκής κοινωνίας.

Ωστόσο, θεωρεί το Συμβούλιο ότι η Ετήσια Έκθεση και τα άλλα δημοσιεύματα του παρατηρητηρίου είναι μέσα επαρκή για την αποτελεσματική καταπολέμηση του ρατσισμού και της ξενοφοβίας;

Πώς και σε ποιό βαθμό τα πορίσματα του παρατηρητηρίου θα μπορέσουν να επηρεάσουν τις πολιτικές των τοπικών αρχών, των κυβερνήσεων των κρατών μελών αλλά και της ίδιας της Ένωσης;

Απάντηση (29 Οκτωβρίου 1996)

1. Με αίτηση του Ευρωπαϊκού Συμβουλίου, η συμβουλευτική επιτροπή «Ρατσισμός και ξενοφοβία» κατήρτισε έκθεση με περισσότερες από εκατό συστάσεις για ληπτέα μέτρα σο πλαίσιο της Ευρωπαϊκής Ένωσης και μελέτη σκοπιμότητας για ένα ευρωπαϊκο παρατηρητήριο σχετικά με τα φαινόμενα ρατσισμού και ξενοφοβίας. Η έκθεση παρουσιάστηκε στο Ευρωπαϊκό Συμβούλιο των Καννών στις 26 και 27 Ιουνίου 1996. Το Ευρωπαϊκό Συμβούλιο επιβεβαιώνει και πάλι, ότι η Ένωση είναι αποφασισμένη να πολεμήσει με τη μεγαλύτερη σταθερότητα το ρατσισμό και την ξενοφοβία και επιδοκιμάζει την αρχή στην οποία βασίζεται η δημιουργία ευρωπαϊκού Παρατηρητηρίου.

2. Στη μελέτη της, η συμβουλευτική επιτροπή υπέβαλε προτάσεις για ένα σχέδιο καταστατικού ενός μελλοντικού παρατηρητηρίου: το Παρατηρητήριο πρέπει να έχει ως προταρχικό στόχο την επαγρύπνηση όσον αφορά τα φαινόμενα του ρατσισμού και της ξενοφοβίας, συμπεριλαμβανομένου του αντισημιτισμού μέσα στην Κοινότητα, την ανάλυση των κινδύνων που εγκυμονεί για την εΕνωση η αναζωπύρωση αυτών των φαινομένων και την παροχή στα θεσμικά όργανα της Ενωσης και στα κράτη μέλη της αντικειμενικών, αξιόπιστων και συγκρίσιμων στοιχείων σε ευρωπαϊκό επίπεδο, καθώς και συστάσεων , προκειμένου να εκπονηθούν και να τεθούν σε εφαρμογή οι αναγκείες πολιτικές.

3. Όπως αναφέρθηκε προηγουμένως, οι προτάσεις της συμβουλευτικής επιτροπής εξετάζονται επί του παρόντος από το Συμβούλιο.